b'\n_START_ARTICLE_\nPursuit to Algiers\n_START_SECTION_\nVsebina\n_START_PARAGRAPH_\nSherlock Holmes (igra ga Basil Rathbone) in dr. Watson (igra ga Nigel Bruce) se pripravljata na mo\xc4\x8dno pri\xc4\x8dakovane po\xc4\x8ditnice, ko ju sredi ulice v \xc5\xa1ifrah povabijo na skrivnostno sre\xc4\x8danje na naslov Fishbone Alley 26. Na tem naslovu ju pri\xc4\x8daka premier Rovenije (igra ga Frederick Worlock) s svojimi pomo\xc4\x8dniki, ki ju prosi, da sprejmeta nalogo varovanja princa Nikolasa na poti iz Londona v Al\xc5\xbeir. Princ Nikolas je po atentatu na o\xc4\x8deta kralja Stefana postal naslednja tar\xc4\x8da zlikovcev, ki \xc5\xbeelijo z atentatom nanj prepre\xc4\x8diti nadaljevanje demokrati\xc4\x8dnega procesa v dr\xc5\xbeavi Roveniji. Holmes nalogo sprejme in privoli v spremstvo princa na poti._NEWLINE_Ob prihodu na letali\xc5\xa1\xc4\x8de odkrijejo napake na predvidenem letalu, tako da za nevarno potovanje ostane edinole manj\xc5\xa1e letalo s 3 sede\xc5\xbei. To pomeni, da je prostora na letalu poleg pilota in princa Nikolasa le \xc5\xa1e za Holmesa, zato pade odlo\xc4\x8ditev, da bo dr. Watson kot vaba pot opravil s parnikom Friesland._NEWLINE_Dr. Watsonu pri vkrcanju stevard (igra ga Morton Lowry) predstavi mlado pevko Sheilo Woodbury (igra jo Marjorie Riordan), Watson pa se spozna \xc5\xa1e z ekscentri\xc4\x8dno starej\xc5\xa1o gospo Agatho Dunham (igra jo Rosalind Ivan). Nekega popoldne je Sheila s petjem in igranjem na klavir zabavala ostale potnike, ko dr. Watson na oglasni deski prebere novico, da je letalo s 3 potniki strmoglavilo v Pirenejih. Ravno ko pri\xc4\x8dne Watson \xc5\xbee skru\xc5\xa1en objokovati prijateljevo smrt, ga v njegovi sobi pri\xc4\x8dakata nih\xc4\x8de drug kot Holmes in princ Nikolas. Holmes je namre\xc4\x8d zaradi sumov glede letala spremenil na\xc4\x8drt in se odlo\xc4\x8dil potovati s parnikom. Dogovorijo se \xc5\xa1e, da bodo princa vsem predstavljali kot Watsonovega ne\xc4\x8daka Nikolasa Watsona._NEWLINE_Princ Nikolas nekega ve\xc4\x8dera odide na prijateljski sprehod s pevko Sheilo. Watson ju v gosti megli izgubi izpred o\xc4\x8di, a zato naleti na sumljiva sopotnika Jodrija in Kingstona. Princa in Sheilo naposled na robu palube odkrije Holmes, Watson na kraj prihiti nekaj trenutkov pozneje. Potem ko plovba nekaj \xc4\x8dasa poteka mirno in brez te\xc5\xbeav, napravi parnik postanek v Lizboni, kjer ladjo vkrcajo trije potniki ruskega porekla - debelu\xc5\xa1ni Gregor, suhi Mirko ter nemi orjak Gubec. Gregor in Mirko s Holmesom in Watsonom na krovu odigrata igro podobno balinanju, nakar za\xc4\x8dne Holmes trojico hitro sumni\xc4\x8davo gledati. Spomnil se je, da je Mirka neko\xc4\x8d \xc5\xbee videl, in sicer v nekem pari\xc5\xa1kem cirkusu - Mirko je namre\xc4\x8d vrhunski metalec no\xc5\xbeev._NEWLINE_Trojica skuje na\xc4\x8drt, da bo Mirko med spanjem z no\xc5\xbeem skozi sobno lino pokon\xc4\x8dal Holmesa. Na\xc4\x8drt na koncu pade v vodo, saj Mirka pri\xc4\x8daka Holmes in ga ujame v past ter mu s pomo\xc4\x8djo okenskega okvirja zlomi roko. Tako ni ve\xc4\x8d dvoma, trojica je zagotovo tista, ki \xc5\xbeeli napraviti atentat na princa Nikolasa. Kmalu zatem se izka\xc5\xbee, da ima svoje prste umazane tudi pevka Sheila, saj v svoji bor\xc5\xa1i z glasbenimi besedili skriva ukradene dragulje, ki jih tovori do Al\xc5\xbeira za svojega \xc5\xa1efa Hassana. Holmes ji obljubi za\xc5\xa1\xc4\x8dito pred \xc5\xa1efom, \xc4\x8de mu Sheila preda dragulje, in Sheila naposled privoli. Izka\xc5\xbee se \xc5\xa1e, da sumljiva potnika Jodri in Kingston nista ni\xc4\x8d drugega kot arheologa na poti na izkopavanja v Egipt._NEWLINE_Na rojstnodnevni zabavi Agathe Dunham vsak gost prejme v pisanem ovitku papirnato kapo kot popestritev. Holmes s previdnostjo pristopi k ovitku, namenjenemu princu Nikolasu, in ga v vr\xc5\xbee \xc4\x8dez krov v morje. V ovitku ni bilo kape, temve\xc4\x8d bomba, ki jo je podtaknil vodja lizbonske trojice Gregor. Ko tako \xc5\xa1e en poskus atentata propade, ladja le prispe v Al\xc5\xbeir. Dr. Watson se odpravi v pristani\xc5\xa1\xc4\x8de na sre\xc4\x8danje z rovenijskimi agenti, ki bodo prevzeli princa Nikolasa. V tem \xc4\x8dasu Gregor, Mirko in Gubec napadejo Holmesa in princa Nikolasa. Holmesa zve\xc5\xbeejo in pustijo na postelji Watsonove sobe, medtem ko princa odvedejo stran. Ob vrnitvi Watson z rovenijskimi agenti odkrije zvezanega Holmesa, ki pa uprizori preobrat. V sobo namre\xc4\x8d pokli\xc4\x8de stevarda, ki se izka\xc5\xbee za pravega rovenijskega princa Nikolasa. Trojico Gregorja, Mirka in Gubeca so medtem prijeli ter prin\xc4\x8devega dvojnika re\xc5\xa1ili, Holmes in Watson tako le \xc5\xa1e predata pravega princa rovenijskim agentom ter po\xc5\xbeanjeta pohvale za dobro opravljeno delo.'